Senatori Xhon Kerri do të shkojë në Pakistan, ndërkohë që SHBA shton ndihmat për këtë vend
Senatori është një nga dy sponsorizuesit e programit pesë vjeçar prej 7,5 miliardë dollarësh të ndihmës civile për Pakistanin
Departamenti amerikan i Shtetit thotë se kryetari i komisionit të Senatit për marrëdhënie me jashtë javën tjetër do të vizitojë Pakistanin për të parë dëmet e shkaktuara nga përmbytjet në vend. Senatori Kerri është sponsorizuesi kryesor i planit afatgjatë të Shtetetve të Bashkuar për ndihmë civile për Pakistanin që është miratuar nga Kongresi amerikan vitin e kaluar. Shtetet e Bashkuara kanë dërguar dhjetëra punonjës civilë e ushtarakë të ndihmave dhe ekspertë në Pakistan, por Senatori Kerri do të jetë figura e nivelit më të lartë të politikës amerikane që do të vizitojë vendin që nga fillimi i përmbytjeve muajin e kaluar. Senatori Kerri ishte një nga dy sponsorizuesit e programit pesë vjeçar prej 7,5 miliardë dollarësh për ndihmë civile për Pakistanin, program që u miratua vitin e kaluar nga Kongresi. Zyrtarët e Departamentit të Shtetit thonë se vizita e Senatorit Kerri ka për qëllim sensibilizimin e publikut amerikanë për nevojat humanitare të Pakistanit dhe për të diskutuar mënyrat se si plani për ndihma, Kerri-Lugar-Berman, mund të rikalibrohet për të përmbushur nevojat a dala nga përmbytjet. Departamenti i Shtetit dje tha se angazhimi financiar i Amerikës për përmbytjet në Pakistan ka arritur në 76 milionë dollarë dhe se po zhvillohen diskutime se si programi Kerri-Lugar-Breman mund të ndihmojë rimëkëmbjen e Pakistanit nga përmbytjet. Në një konferencë shtypi, drejtori në detyrë i ndihmave për vendet që përjetojnë fatkeqësi natyrore i Agjencisë Amerikane për Zhvillim Ndërkombëtar, Mark Ward, tha se angazhimi i komunitetit botëror për Pakistanin duhet të vazhdojë edhe pas kullimit të ujërave. Zyrtarët amerikanë po kërkojnë më shumë kontribute ndihmash për përmbytjet në Pakistan nga kompanitë amerikane dhe qytetarët amerikanë. Zëvendës përfaqësuesi i posaçëm i Departamentit të Shtetit për Pakistanin dhe Afganistanin, Dan Feldman, tha se fatkeqësitë e papritura natyrore si cunami i viti 2004 në Azinë Lindore dhe tërmeti i vitit 2005 në Pakistan kanë gjeneruar më shumë kontribute të menjëhershme. Zoti Feldman thotë se gjendja e dobët ekonomike në botë dhe e ashtuquajtura lodhje e donatorëve pas tërmetit të këtij viti në Haiti përbëjnë problem, por ai tha se ngritja e fondeve për të ndihmuar të prekurit nga përmbytjet në Pakistan duhet të rritet ndërkohë që përmasat e dëmëve dhe humbjeve po qartësohen. Dy helikopterët e parë amerikanë, nga 19 sa janë porositur këtë javë nga sekretari i mbrojtjes Robert Gates për Pakistanin, arritën dje në një bazë ajrore në Islamabad. Ata do të zëvendësojnë 6 helikopterët amerikanë dhe ekuipazhin e tyre që kanë shkuar disa ditë më parë nga Afganistani në Pakistan dhe cilët kanë ndihmuar në shpëtimin e më shumë se 3 mijë njerëzve.